Jasaň, Viliam, poslanec NR SR (2015-03-13):
Ďakujem pekne, pán predseda. Vážený pán predseda, pán minister, kolegyne, kolegovia, dovoľte, aby som predniesol môj pozmeňujúci návrh, ktorý vychádza z dohody medzi dvomi ministerstvami a Sociálnou poisťovňou. Pozmeňovací návrh poslanca Národnej rady Slovenskej republiky Viliama Jasaňa k vládnemu návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, máte to ako tlač 1353. 1. V čl. I 29. bod znie: „29. § 25 sa dopĺňa odsekom 3, ktorý znie: „(3) Zdravotná poisťovňa poskytuje zo svojho informačného systému Sociálnej poisťovni na základe uzavretej dohody elektronicky na účely vykonávania sociálneho poistenia na vyžiadanie údaje o platiteľoch poistného podľa § 11 ods. 1 písm. a) až c) v rozsahu názov, sídlo, identifikačné číslo, meno, priezvisko, rodné priezvisko, štátna príslušnosť, rodné číslo alebo, ak ide o cudzinca, dátum narodenia, adresa trvalého pobytu alebo adresa na doručovanie, dátum vzniku a zániku platiteľa poistného podľa § 11 ods. 1 písm. a) až c); zdravotná poisťovňa poskytuje Sociálnej poisťovni aj údaj o príslušnosti poistenca k zdravotnej poisťovni a súčinnosť pri vykonávaní kontrolnej činnosti v rozsahu nevyhnutnom na dosiahnutie tohto účelu.“.“ Odôvodnenie: Spresňuje sa oznamovacia povinnosť zdravotnej poisťovne vo vzťahu k Sociálnej poisťovni v rozsahu potrebnom na účely vykonávania sociálneho poistenia. 2. V čl. I sa za bod 38 vkladá nový bod 39, ktorý znie: „39. § 29b sa dopĺňa odsekom 19, ktorý znie: „(19) Sociálna poisťovňa poskytuje zo svojho informačného systému zdravotnej poisťovni na základe uzavretej dohody elektronicky na účely vykonávania verejného zdravotného poistenia údaje o zamestnancoch zaniknutých zamestnávateľov v rozsahu meno, priezvisko, dátum narodenia, adresa trvalého pobytu, údaje o osobách, na ktoré sa podľa osobitných predpisov, 3a), vzťahujú právne predpisy Slovenskej republiky, v rozsahu meno, priezvisko, dátum narodenia, osobné identifikačné číslo alebo, ak ide o cudzinca, osobné identifikačné číslo pridelené Sociálnou poisťovňou, adresa trvalého pobytu alebo adresa na doručovanie a dátum začiatku a ukončenia uplatňovania právnych predpisov Slovenskej republiky. Sociálna poisťovňa poskytuje zdravotnej poisťovni aj súčinnosť pri vykonávaní kontrolnej činnosti v rozsahu nevyhnutnom na dosiahnutie tohto účelu.“.“ Bod 39 sa primerane prečísluje. Odôvodnenie: Dopĺňa sa subjekt, ktorému Sociálna poisťovňa poskytuje údaje zo svojho informačného systému (zdravotné poisťovne), a spresňuje sa okruh osôb, ktorých sa poskytovanie údajov týka. Súčasne sa dopĺňa súčinnosť Sociálnej poisťovne potrebná pri vykonávaní kontrolnej činnosti zdravotnými poisťovňami. Začlenenie ustanovenia do samostatného odseku súvisí s tým, že § 29b ods. 13 upravuje poskytovanie údajov inému subjektu (Úradu pre dohľad nad zdravotnou starostlivosťou). Bod 29 a nový bod 39 v čl. I a článok III nadobudnú účinnosť 1. januára 2016, čo sa premietne v čl. XIII upravujúcom účinnosť zákona. V nadväznosti na môj pozmeňujúci návrh vynímam 17. a 22. bod spoločnej správy na osobitné hlasovanie. Ďakujem, skončil som.